Sophie Løhde (V), 2024-05-14:
Som flere ordførere har været inde på, er baggrunden jo, at Tandlægeforeningen i december 2023 opsagde henlæggelsesaftalen med Indenrigs- og Sundhedsministeriet, og opsigelsen medfører, at tandskadepatienternes erstatninger fra den 1. juli 2024, altså her om lidt, vil blive omfattet af den almindelige patienterstatning.
Det ville betyde, at erstatningerne ville blive underlagt det almindelige egetbidrag på 8.596 kr. pr. 1. juli, hvis vi vel at mærke ingenting gjorde.
Det er det, vi nu vælger at gøre, fordi det er vigtigt for regeringen, at patienterne ikke stilles ringere, selv om aftalen er opsagt, og med lovforslaget her sikrer vi, at patienterne i tandskadeerstatningssager om privatpraktiserendes behandlinger fra den 1. juli 2024 stadig kan tilkendes erstatninger fra 1.000 kr. og op.
Forslaget vil med vores øjne sikre retfærdighed og lighed og anerkender, at selv små tandskader kan have betydelige konsekvenser for den enkeltes økonomi.
Som det også har været påpeget, er det jo et lovforslag, der har været behandlet under nogle forkortede processer.
Herunder har høringsperioden været meget kort.
Det er selvfølgelig ikke optimalt, og det er noget, vi sædvanligvis prøver at undgå fra regeringens side.
Så tak, også til ordførerne, for forståelsen af, at det er en undtagelse, som vi taler om her.
Vi taler heller ikke om lovgivning på permanent basis, for det er en midlertidig ordning, som vi her i dag behandler.
Og det har efter vores opfattelse været nødvendigt af hensyn til at sikre, at tandskadepatienterne her fra den 1. juli ikke pludselig bliver stillet markant ringere end i dag.
Det er jo samtidig vigtigt at nævne, som jeg også var inde på, at det er en midlertidig ordning, og at den vil blive erstattet af en permanent ordning næste år.
Det vil jeg fremsætte et lovforslag om i starten af det kommende folketingsår, hvor der selvfølgelig også vil være god tid til den sædvanlige høringsproces og lovgivningsarbejdet.
Lovforslaget viderefører gældende ret for alle tandplejegrupper, undtagen de indsatte i landets fængsler, og Enhedslistens ordfører spurgte ind til hvorfor.
Personer, der sidder så længe i fængsel, at de har brug for tandbehandling undervejs, er personer, der har begået alvorlig kriminalitet, og vi mener ikke fra regeringens side af principielle årsager, at de personer skal have en bedre retsstilling end andre patienter, der får tilkendt erstatning.
Særlig synes jeg, man skal holde det op imod, at skader, der er sket i børne- og ungdomstandplejen, har en underskudsgrænse på 10.000 kr., og vi mener ikke, at indsatte skal stilles bedre end de børn og unge, der oplever skader i forbindelse med deres tandbehandling.
Underskudsgrænsen på 1.000 kr. for skader forvoldt af tandlæger og påført indsatte i kriminalforsorgens fængsler og arresthuse videreføres derfor ikke.
De erstatninger vil fremover blive omfattet af den almindelige patienterstatning og vil blive fratrukket det almindelige egetbidrag i erstatningsbeløbet.
Som jeg nævnte tidligere, arbejder vi i regeringen på en ny samlet ordning for finansiering af tandskadeerstatninger, som jeg også ser frem til at drøfte videre med ordførerne, og som jeg forventer at fremsætte lovforslag om i efteråret.
Med de ord vil jeg takke Folketingets partier for opmærksomheden og ikke mindst også opbakningen til at gennemføre den her midlertidige ordning.